*a jegyzőkönyv 2. számú melléklete*

**Gerjen Község Önkormányzat Képviselő-testületének**

**7/2018. ( X.29) önkormányzati rendelete**

**A közterületek elnevezéséről, valamint az elnevezésük megváltoztatására irányuló kezdeményezésről és a házszám-megállapítás szabályairól**

Gerjen Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 51. § (5) bekezdésében és 143. § (3) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában meghatározott feladatkörében eljárva a közterület- és településrész nevek megállapítása, valamint a házszámozás rendjének tekintetében a következőket rendeli el

**Értelmező rendelkezések**

**1. §**

Az értelmező rendelkezések vonatkozásában a központi címregiszterről és a címkezelésről szóló 345/2014. (XII.23.) Korm. rendelet (továbbiakban: KCR rendelet) az irányadó.

**2. §**

**Általános rendelkezések**

(1) A rendelet célja, hogy egységesen szabályozza Gerjen község közigazgatási területén a közterületek elnevezését, elnevezésük megváltoztatására irányuló eljárást és a házszámozás rendjét.

(2) A rendelet hatálya Gerjen község közigazgatási területére terjed ki.

(3) Személyi hatálya alá tartozik minden természetes személy, jogi személy, illetve jogi személyiséggel nem rendelkező más szervezet, aki Gerjen község közigazgatási területén ingatlantulajdonnal rendelkezik, vagy annak állandó használója, kezelője.

**A közterület elnevezés általános szabályai**

**3. §**

(1) Gerjen közigazgatási területén minden közterületet el kell nevezni, kivéve a mező- vagy erdőgazdasági célú dűlőutakat.

(2) Új közterület nevét a terület kisajátítását, illetve közterületként való lejegyzését követő legközelebbi képviselő-testületi ülésen kell megállapítani.

(3) Ha egy közterület terület-rendezés, beépítés következtében két, vagy több részre tagolódik, egységes utcaként megszűnik, az elkülönült utcarészeknek a legközelebbi képviselő-testületi ülésen új nevet kell adni.

(4) Az elnevezett közterület természetes folytatásaként vagy szélesítéseként létrejövő új utcaszakasz külön elnevezését eljárás nélkül a már elnevezett közterület nevét veszi fel.

**4. §**

(1) Az új elnevezések esetében betűk, vagy számjegyek nem helyettesíthetik az utcaneveket.

(2) Az idegen eredetű, nehezen kiejthető elnevezéseket mellőzni kell, kivéve az 6. § (4) bekezdésében foglaltakat.

(3) A közterület elnevezéseként nem alkalmazható nevekkel, valamint az összetéveszthető nevekkel kapcsolatban a Magyarország helyi önkormányzatairól szóló 2011. évi CLXXXIX. törvény 14/A. § (2) bekezdése, valamint a magyarországi hivatalos földrajzi nevek megállapításáról és nyilvántartásáról szóló 303/2007. (XI.14.) Korm. rendelet 5. § (3b) bekezdése az irányadó.

(4) Területrész átadása után szükség esetén átnevezéssel kell gondoskodni arról, hogy az új település közterületnevei megfeleljenek a (1), (2), és (3) bekezdésben meghatározott követelményeknek.

**5. §**

(1) A közterületnév megállapításakor figyelemmel kell lenni a helyi történelmi hagyományokra, a földrajzi környezetre és nyelvhelyességi követelményekre.

(2) A közterület elnevezésekor előnyben kell részesíteni az irányjelölő és helyhez kötődő neveket az emlékállító utcanevekkel szemben.

1. Amennyiben közterületet nem személyről neveznek el, akkor törekedni kell arra, hogy az elnevezés
2. a magyar nyelvhelyesség szabályainak megfelelő,
3. közérthető,
4. közerkölcsöt nem sértő és
5. a helyi értékeket, sajátosságokat tükröző legyen.

(4) A közterületnevek elnevezésének megállapítását és megváltoztatását kezdeményezheti:

a) a polgármester,

b) a helyi önkormányzat képviselője,

c) Gerjen községben lakcímmel rendelkező állampolgár,

d) Gerjen községben ingatlannal, székhellyel, telephellyel rendelkező jogi személy.

(5) A közterületnevet változtatni – a 3. § (3) bekezdésben szabályozott eseteket kivéve – csak kivételesen indokolt esetben lehet.

**Személyről való utca elnevezés**

**6. §**

(1) Személyről utcát elnevezni halála után 25 év elmúltával lehet.

(2) A közterületnév előtagjának meg kell egyeznie a személy által használt családi és utónévvel. Kizárólag családi nevet alkalmazni csak akkor szabad, ha a névadó így ismert, illetőleg az elnevezés egy családról történik.

(3) A (2) bekezdésben foglaltaktól eltérni akkor lehet, ha a személy nem eredeti néven vált ismertté.

(4) A közterület-elnevezéssel emléket állítani olyan személynek lehet,

a) akinek tevékenysége a társadalmi haladást, a nemzet szellemi, anyagi gyarapodását szolgálta és személye megbecsülésnek örvend,

b) aki a tudomány, az irodalom, a képző- és előadó művészet, a sport vagy a társadalmi élet egyéb területén kimagaslóan jelentőset alkotott,

c) akinek a község életében kiemelkedő szerepe volt, jelentősen hozzájárult Gerjen fejlődéséhez.

(5) Személyről elnevezett közterületeken a névadó személy tevékenységét ismertető emléktábla helyezhető el.

**Közterületnevek megszüntetése**

**7. §**

(1) Ha a területrendezés (beépítés) vagy valamely más közigazgatáshoz történő átcsatolás következtében a közterület megszűnik, külön államigazgatási döntés nélkül a közterületneveket is megszűntnek kell tekinteni.

(2) Az utca megszűnését követően a jegyző a megszűnt közterület nevét – az ok feltüntetésével – a nyilvántartásból törli.

(5) A közterület nevek védetté nyilvánításánál a5. §-ban megfogalmazott eljárást kell folytatni.

**Közterületnevek nyilvántartása**

**8. §**

(1) A település közterületeinek nevét az 1. számú függelék tartalmazza.

 (2) Az utcanévjegyzék nyilvános.

**Házszám-megállapítás szabályai**

**9. §**

1. A névvel ellátott közterületen az ingatlanokat házszámmal kell ellátni.

(2) Az adott közterülethez tartozó több ingatlan azonos számmal nem jelölhető.

(3) Házszámozásnál betűjel nem alkalmazható, kivéve az (5) bekezdés f) pontban foglaltak szerint.

(4) A házszám az ingatlannak a közterületen belüli sorszáma, melyet a jegyző állapít meg.

(5) Az ingatlanok házszámozását az alábbiak szerint kell megállapítani:

1. A házszámozást a közterületnek annak a végéből kell indítani, mely a legközelebb van a településközponthoz, vagy azon végéből, amely a település körüli magasabb rendű úthálózathoz csatlakozik.
2. A közterület házszám-megállapításánál a növekedés irányába nézve jobb oldalon a páratlan, bal oldalon a páros számok vannak.
3. Egy oldalon beépített közterületnél a számozás folyamatosan emelkedik. Ha a másik oldal beépítése is megtörténik, akkor a terekre vonatkozó szabályokat kell alkalmazni.
4. Tér esetén a házszám-megállapítás 1-től kezdődően folyamatosan, az óramutató járásával ellentétes irányban történik.
5. Sarok- és két közterülettel érintkező ingatlan esetén az ingatlant mindkét közterület számozásánál figyelembe kell venni (továbbiakban: számfenntartás). Számfenntartás esetén az ingatlant arra a közterületre kell számozni, amelyen a gyalogos közlekedésre alkalmas kapubejárat található.
6. Kialakult számozás után megosztott ingatlan eredeti sorszáma nem szűnik meg, az újonnan kialakult telkek számának megfelelően, a számsor növekedésének irányába kiegészül egy vagy több nem ékezetes, egyjegyű nagybetűvel A-tól Z-ig, közvetlenül a házszám mögé írva. A házszámok sorozatában egy betű nélküli házszám előrébb van, mint ugyanaz a házszám betűvel.
7. A kialakult számozás után egyesített ingatlanok az eredeti sorszámukat megtartják kötőjellel történő elválasztással (pl.: 13-17).
8. Ha olyan telek kerül megosztásra, amely eredetileg közvetlenül több közterülethez is kapcsolódott, akkor a megosztás során keletkező ingatlanok esetében a házszám-megállapítás során az ingatlanokat arra a közterületre kell számozni, amelyre a gyalogos közlekedésre alkalmas kapubejárat nyílik. Amennyiben az érintett közterületen a házszámozás már kialakult, úgy az (5) bekezdés f) pontját kell alkalmazni.

(6) Az adott közterületről elérhető minden önálló ingatlan tulajdonosa köteles az ingatlant, a közterületről jól látható táblán feltűntetett számmal ellátni, annak folyamatos karbantartásáról gondoskodni.

**Hatásköri szabályok**

**10. §**

(1) A képviselőtestület hatáskörébe tartozik:

1. közterületnév megállapítása, megváltoztatása,
2. közterületnév védetté nyilvánítása,

(2) A jegyző hatáskörébe tartozik:

1. házszám megállapítása,
2. utcanév jegyzék vezetése.

(3)Az ingatlan házszámát a jegyző határozattal állapítja meg. Több ingatlant érintő házszám-megállapítás közterületenként egy határozatban történik.

1. A határozatot közölni kell
	1. az érintett ingatlan tulajdonosával, haszonélvezőjével, bérlőjével,
	2. az érintett ingatlannal közvetlenül határos ingatlan tulajdonosával és
	3. azon hivatalos szervvel, hatósággal, szolgáltatóval, melynek feladatellátását érinti.
2. A házszámokat és azok változásait érintő eljárások hivatalból, illetve annak a személynek a kérelmére indulhatnak, akinek ehhez jogos érdeke fűződik.
3. A házszám-megállapításra a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni

**Záró rendelkezés**

**13. §**

(1) Ez a rendelet 2018. november 15. napján lép hatályba, de rendelkezéseit a folyamatban lévő ügyekben is alkalmazni kell.

(2) A rendelet hatálybalépését megelőzően megállapított és kihelyezett házszámok és közterület elnevezések – azok megváltoztatásának szükségességéig – továbbra is érvényben maradnak.

………………………….

Romhányi Károly

polgármester

………………………….

Dr. Nagy Attila

jegyző

*1. számú függelék*

**Gerjen közigazgatási területén lévő közterületek elnevezései**

Ady Endre utca

Alkotmány utca

Arany János utca

Béke tér

Bocskai utca

Dózsa György utca

Dunasor utca

Erdő sor

Gebhardt puszta

Györgymajor

Hunyadi utca

Jánosmajor

Jókai utca

Kastély sor

Kossuth Lajos utca

Lajos major

Petőfi Sándor utca

Rákóczi Ferenc utca

Sport tér

Szent István utca

Szőlő utca

Tó utca

Toldi utca

Vajda Ignác utca